CELEX: C2005/082/67
Language: el
Date: 2005-04-02 00:00:00
Title: Υπόθεση Τ-22/05: Προσφυγή των Antonello Violetti κ.λπ. κατά της Επιτροπής των Ευρωπαϊκών Κοινοτήτων που ασκήθηκε στις 11 Ιανουαρίου 2005

2.4.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 82/37
            
         Προσφυγή των Antonello Violetti κ.λπ. κατά της Επιτροπής των Ευρωπαϊκών Κοινοτήτων που ασκήθηκε στις 11 Ιανουαρίου 2005
   (Υπόθεση Τ-22/05)
   (2005/C 82/67)
   Γλώσσα διαδικασίας: η γαλλική
   Ο Antonello Violetti, κάτοικος Cittiglio (Ιταλία), και δώδεκα ακόμη κοινοτικοί υπάλληλοι, εκπροσωπούμενοι από τον δικηγόρο Eric Boigelot, άσκησαν στις 11 Ιανουαρίου 2005 ενώπιον του Πρωτοδικείου των Ευρωπαϊκών Κοινοτήτων προσφυγή κατά της Επιτροπής των Ευρωπαϊκών Κοινοτήτων.
   Oι προσφεύγοντες ζητούν από το Πρωτοδικείο:
   
               1.
            
            
               να διατάξει τη δημοσιοποίηση όλων των φακέλων που αφορούν τους προσφεύγοντες και έχουν σφραγισθεί από την Ευρωπαϊκή Υπηρεσία Καταπολεμήσεως της Απάτης (OLAF)·
            
         
               2.
            
            
               να διατάξει τη δημοσιοποίηση της εκθέσεως που περατώνει την εσωτερική έρευνα που διεξήχθη σε βάρος των προσφευγόντων·
            
         
               3.
            
            
               να ακυρώσει την έρευνα που διεξήχθη σε βάρος των προσφευγόντων·
            
         
               4.
            
            
               να ακυρώσει το έγγραφο της OLAF που περιέχει την κοινοποίηση των αποτελεσμάτων της έρευνας και την ενημέρωση των ιταλικών δικαστικών αρχών·
            
         
               5.
            
            
               να ακυρώσει την έκθεση περί της έρευνας που διαβιβάσθηκε στις ιταλικές δικαστικές αρχές·
            
         
               6.
            
            
               να ακυρώσει κάθε συνακόλουθη και/ή σχετική με τις αποφάσεις αυτές πράξη που θα εκδοθεί κατόπιν της ασκήσεως της παρούσας προσφυγής·
            
         
               7.
            
            
               να υποχρεώσει την Επιτροπή στην καταβολή αποζημιώσεως, η οποία υπολογίσθηκε, κατά δίκαιη κρίση, σε 30 000 ευρώ για κάθε προσφεύγοντα, υπό την επιφύλαξη αυξήσεως και/ή μειώσεως κατά τη διάρκεια της διαδικασίας·
            
         
               8.
            
            
               εν πάση περιπτώσει, να καταδικάσει την καθής στα δικαστικά έξοδα.
            
         Λόγοι ακυρώσεως και κύρια επιχειρήματα:
   Η OLAF ενημέρωσε τους προσφεύγοντες περί της κινήσεως εσωτερικής έρευνας ως προς την εφαρμογή του καθεστώτος ασφαλίσεως κατά ατυχημάτων. Κατόπιν της κοινοποιήσεως αυτής, οι ενδιαφερόμενοι υπάλληλοι ζήτησαν να τους παρασχεθεί πρόσβαση στους ιατρικούς τους φακέλους. Το αίτημα αυτό απορρίφθηκε.
   Οι λόγοι ακυρώσεως αντλούνται από παράβαση του άρθρου 73 του Κανονισμού Υπηρεσιακής Καταστάσεως των Υπαλλήλων των Ευρωπαϊκών Κοινοτήτων, του άρθρου 28 του Καθεστώτος που εφαρμόζεται επί του Λοιπού Προσωπικού των Ευρωπαϊκών Κοινοτήτων και από παράβαση της κανονιστικής ρυθμίσεως σχετικά με την ασφάλιση έναντι κινδύνων ατυχήματος και επαγγελματικής νόσου των Υπαλλήλων των Ευρωπαϊκών Κοινοτήτων, από παραβίαση γενικών αρχών του δικαίου, όπως η αρχή της χρηστής διοικήσεως και η αρχή της ίσης μεταχειρίσεως, καθώς και από παράβαση του καθήκοντος αρωγής και παραβίαση των αρχών που επιβάλλουν στην OLAF και στην Επιτροπή να αποφασίζουν βάσει αιτιολογιών αποδεκτών κατά νόμο, ήτοι λυσιτελών και μη βαρυνόμενων με πρόδηλη πλάνη εκτιμήσεως.
   Οι προσφεύγοντες προβάλλουν, επίσης, ένσταση ελλείψεως νομιμότητας, κατά την έννοια του άρθρου 241 ΕΚ, ως προς τον κανονισμό 1073/1999 (1) και την απόφαση 1999/396/ΕΚ, ΕΚΑΧ, Ευρατόμ της Επιτροπής, της 2ας Ιουνίου 1992 (2).
   
      (1)  Κανονισμός (ΕΚ) 1073/1999 του Ευρωπαϊκού Κοινοβουλίου, της 25ης Μαΐου 1999, σχετικά με τις έρευνες που πραγματοποιούνται από την Ευρωπαϊκή Υπηρεσία Καταπολέμησης της Απάτης (OLAF) (ΕΕ L 136, σ. 1)
   
      (2)  Απόφαση 1999/396/ΕΚ, ΕΚΑΧ, Ευρατόμ της Επιτροπής, της 2ας Ιουνίου 1999, σχετικά με τους όρους και τις λεπτομέρειες των εσωτερικών ερευνών στον τομέα της καταπολέμησης της απάτης, της δωροδοκίας και κάθε άλλης παράνομης δραστηριότητας επιζήμιας για τα συμφέροντα των Κοινοτήτων (ΕΕ L 149, σ. 57)